– Які сэнс надавалі пасту першыя хрысціяне?– На жаль, крыніцаў звестак з таго часу няшмат, хіба толькі асобныя творы, з якіх вядома, што напачатку было многа іудэяў-хрысціянаў. У I і II ст.ст. практыкавалі адна-двухдзённыя пасты перад хростам. Акрамя таго, пасцілі хрысціяне ў сераду і пятніцу; серада звязвалася з днём здрады Езуса Хрыста, пятніца – з днём Яго смерці на крыжы. З цягам часу практыка падрыхтоўкі катэхуменаў да прыняцця хросту некалькімі поснымі днямі распаўсюдзілася, а колькасць такіх посных дзён павялічылася да 40 (па вобразу посту Самога Езуса ў пустыні).У IV ст., калі хрысціянства распаўсюдзілася болей, у падрыхтоўцы катэхуменаў пачалі ўдзельнічаць цэлыя парафіі, і пост стаў масавай з’явай. Акрамя гэтага, пост стаў сродкам падрыхтоўкі да ўдзелу ў Эўхарыстыі.